कल्पना बताने लगती हैं कि वे थोड़ी-थोड़ी देर में भूल जाते हैं। शारीरिक रूप से स्वस्थ हैं। भोजन भी पहले की अपेक्षा अधिक करते हैं। वे पहले बैठ कर खाते थे किन्तु हड्डी टूट जाने के कारण अब बैठा नहीं जाता। लेटे-लेटे ही खाते हैं। उन्हें चम्मच से खिलाना पड़ता है। अपने हाथों से नहीं खाते। पहले तो कई सालों से वे केवल एक ही समय भोजन किया करते थे किन्तु अब दोनों समय भोजन करते हैं। खुराक अच्छी है। सुबह चॉकलेट और पपड़ी खाते हैं। कल्पना बताती हैं कि अब उनके भोजन का समय हो गया है। यह सुन कर हम लालाजी से अनुमति ले कर उनके कमरे से बाहर आ जाते हैं। इसके बाद हम जाते हैं कल्पना के घर। वहाँ कल्पना हमें बताती हैं कि लालाजी की कुछ सामग्री उन्होंने सम्हाल कर रखी हुई है। मैं उस सामग्री को देखने का लोभ संवरण नहीं कर पाता और उनसे निवेदन करता हूँ कि वे वह सामग्री मुझे दिखाएँ। वे लालाजी के कमरे से वह सामग्री ले कर आती हैं और हमें दिखाती हैं। एक झोले में कुछ पुराने पत्र, दो ध्वनि रूपकों (राजमहल और मुखौटा) की पाण्डुलिपियाँ और छोटी-छोटी डायरियाँ हैं। मैं चाहता हूँ कि वे अपने श्वसुर श्री के. एल. श्रीवास्तव जी तथा पति विनय श्रीवास्तव से अनुमति ले कर वह सामग्री मुझे उपलब्ध करा दें ; ताकि मैं उनका उपयोग अपनी पुस्तक में कर सकूँ। इसके बाद हम वहाँ से विदा ले कर वापस हो जाते हैं।